runetrust/blame-folketinget-dk huggingface dataset:
Monika Rubin (M), 2023-10-05:
Tak til ordføreren for spørgsmålet.
Men jeg køber ikke præmissen om, at penge løser det hele.
Det er vi simpelt hen ude over.
Vi bliver nødt til at få reelle forandringer i vores ældrepleje og på vores sygehuse, og det er jo også derfor, regeringen har nedsat en Sundhedsstrukturkommission.
Det er også bare i forhold til dokumentationskravene, der er i ældreplejen, alle de tilsyn, der kommer, og som de også bruger energi på i kommunerne.
Så vidt jeg er orienteret, er det fem eller seks tilsyn, der kommer om året.
Det er altså jo helt vildt, og det skal man så bruge ressourcer på at leve op til.
I forhold til ældreplejen vil vi jo netop gerne frisætte både de ældre med hensyn til at have en meget større valgfrihed, i forhold til hvad de gerne vil have af hjælp, men også det faglige personale og frisætte fagligheden og også institutionerne, altså lade dem få noget mere muskelkraft til rent faktisk at beslutte de ting, de vil gøre i dagligdagen, frem for hele tiden at skulle orientere sig mod proceskrav.
Kirsten Normann Andersen (SF), 2023-10-05:
Tak for det.
Vi kan ikke være bekendt, at vi skal skære ned på tiden til toiletbesøg eller hjælp til borgere med handicap, til syge og sårbare borgere, siger ordføreren, og det er jeg fuldstændig enig i.
I psykiatrien må man udskrive sårbare patienter til gaden, fordi der ikke er bosteder nok til at tage sig af de sårbare borgere, og fordi der er overbelægning i psykiatrien, og alligevel planlægger regeringen skattelettelser, mens ordføreren i øvrigt beklager, at det sejler i ældreplejen, som jeg hørte ordføreren sige det for et øjeblik siden.
Er der ikke god grund til at tro, at regeringens manglende prioritering af tilstrækkelige budgetter til kommunerne kunne være årsagen til, at man skal skære ned på minutterne til toiletbesøg i ældreplejen, og at man er nødt til at fyre personale i kommunerne?
Morten Messerschmidt (DF), 2023-10-05:
Jeg har med en vis interesse også læst den her artikel i Zetland, som både hr. Peder Hvelplund og hr. Martin Lidegaard spørger ind til, og vi kan jo egentlig bare lukke den nu, for jeg går ud fra, at fru Monika Rubin er i en position, hvor hun kan afvise, at der er udvekslet valgbidrag mellem CIP og Moderaterne.
Alex Vanopslagh (LA), 2023-10-05:
Og tak for en god tale.
Det virker jo lidt mærkeligt, at man har fravalgt det.
Nu er jeg med på, at ordføreren ikke har været inde i den konkrete sagsbehandling, så det er jo svært at bede ordføreren om at forholde sig til det, men mig bekendt er der ingen her i Folketinget, der er blevet oplyst om, at der forelå sådan en model, altså en åben dør-ordning 2.0 med en lynudbudsmodel.
Mener ordføreren som folketingsmedlem, at det er tilfredsstillende, hvis regeringen ikke oplyser om den slags til det øvrige Folketing?
Monika Rubin (M), 2023-10-05:
Jeg er fuldstændig enig i det, ordføreren siger.
Selvfølgelig skal man inddrage borgerne, og det gør man jo også i de processer.
Men jeg synes, det er ærgerligt, at man sætter alt på hold, fordi man mistænker, at en flagermus måske har ændret trækvaner, men man ved det ikke helt, og derfor kan man slet ikke gå videre med at sætte vindmøller op.
Susie Jessen (DD), 2023-10-05:
Jeg tror, der lidt er en forskel på at se en enkelt vindmølle fra sin sommerhusterrasse og så at blive omgivet af vindmøller ude i sin bolig, som man ikke får mulighed for at flytte fra bagefter.
Det vil jeg bare lige sige.
Så vil jeg egentlig bare høre om noget generelt; der er jo ikke sket noget endnu.
Man vil firedoble den vedvarende energi på land.
Man vil gøre alle mulige ting, og man vil være strømførende for hele Europa, men man får simpelt hen ikke borgerne med.
Jeg synes, at man skal have en ambition om, at man sikrer livet i landdistrikterne i stedet for at lukke dem ned, både skoler, infrastruktur og nu med solceller.
Monika Rubin (M), 2023-10-05:
Mange tak for spørgsmålet.
Jo, jeg er fuldstændig enig med spørgeren i, at vi skal gøre mere for også at kompensere de borgere, der bor tæt på de her ting.
Det er også en af de ting, som jeg regner med at NEKST bl.a. kommer ud med – de kommer jo med nogle anbefalinger i næste uge – for vi skal gøre langt mere for at gøre det attraktivt, at der bliver opstillet både vindmøller og solceller, for uden det kommer vi simpelt hen ikke i mål med vores klimamålsætning.
Jeg kan godt forstå, at man ikke synes, at det umiddelbart og ved første øjekast ser smukt ud, men jeg ville sådan ønske, at vi kunne få den her tilvænnede skønhed, og at vi kunne kigge på det og tænke: Prøv at høre her, når jeg ser den her vindmølle, f.eks. fra min sommerhusterrasse, er det jo et tegn på, at vi er i gang med den grønne omstilling i Danmark.
For det skal vi.
Vi skal være meget hurtigere på det her.
Susie Jessen (DD), 2023-10-05:
Tak for ordet.
Det var egentlig meningen, jeg ville have spurgt til koranlov og begrænsninger af ytringsfriheden, men nu var mine ører ved at falde af, da ordføreren begyndte at tale om solceller og kom med den her formaning om, at man ude på landet skal acceptere, at de jo er smukke.
Det synes jeg godt nok var vildt nok lige at høre.
Der er folk ude på landet, der i øjeblikket oplever, at deres huse bliver omringet af solceller.
Der er folk, der simpelt hen mister hele deres udsigt, og de oplever, at der er et kæmpestort værditab på deres huse, og at de i teorien bliver stavnsbundet til deres huse, fordi de bliver fuldstændig usælgelige bagefter, og så står ordføreren for Moderaterne her i dag og siger, at den må de egentlig bare æde, fordi solceller er smukke.
Jeg synes, det er lige voldsomt nok.
Monika Rubin (M), 2023-10-05:
Ordføreren har fuldstændig ret i, at jeg ikke er inde i detaljerne; jeg sidder jo ikke i regeringen.
Men jeg er sikker på, at både statsministeren, udenrigsministeren og klimaministeren har gjort, hvad de overhovedet kan, for at vi får vindmøller op hurtigst muligt, men hvilken konkret måde det så ender på, ved jeg jo simpelt hen ikke noget om.
Altså, det, der er problemet med åben dør-ordningen, er jo, at vi gerne ville have vindmøller ud rigtig, rigtig hurtigt, men at EU-lovgivningen bare gjorde, at det ikke kunne lade sig gøre.
Så skal man finde ud af, hvad søren man kan gøre i stedet for, og der er det konkrete et forslag til, hvordan man kunne gøre det i stedet for.
Signe Munk (SF), 2023-10-05:
Nu svarede ordføreren jo ikke på mit spørgsmål, så lad os lige blive ved åben dør-ordningen.
Hvis man vil lave den hurtigste opsætning af havvindmøller under åben dør-ordningen, er det klare budskab fra embedsmændene, at man skal konkurrenceudsætte et område.
Så er ordføreren villig til at konkurrenceudsætte det område, Vikinge Banke, hvor CIP har et projekt, så andre vindmølleopstillere kan byde på lige vilkår med CIP?
Monika Rubin (M), 2023-10-05:
Mange tak for spørgsmålet.
Jeg er rigtig glad for, at vi deler ambitionen om at få sat flere vindmøller op hurtigere, og det er jo præcis derfor, at regeringen har nedsat NEKST, altså simpelt hen en national energikrisestab, som skal kigge på, hvordan vi kan gøre det her langt hurtigere uden alle de bureaukratiske processer, der er.
Det duer simpelt hen ikke.
I forhold til den konkrete sag vil jeg sige, at jeg ikke er inde i alle detaljer, men jeg er sikker på, at alle i regeringen gør, hvad de overhovedet kan, for at få sat så mange vindmøller op som overhovedet muligt hurtigst muligt.
Men det gælder jo ikke kun vindmøller, det gælder særlig også solceller.
Signe Munk (SF), 2023-10-05:
Tak til ordføreren for talen og særlig for den flotte forsvarstale for vindmøller.
Jeg deler det fuldstændig.
Jeg deler også ambitionen om, at vi skal have sat vindmøller både på land og ude i havet op hurtigere, men jeg er lidt nysgerrig på, hvordan Moderaterne som parti griber sådan en sag an.
For i dag kan man læse i magasinet Zetland, at en række embedsmænd og politiske kilder klart siger, at det havvindmølleprojekt under åben dør-ordningen, som Copenhagen Infrastructure Partners har – og det hedder det altså – er blevet skubbet på til at få særstatus af ordførerens egen partiformand, hr. Lars Løkke Rasmussen.
Derfor vil jeg bare høre ordføreren: Kan det virkelig passe, at udenrigsministeren har givet særstatus til CIP frem for andre opstillere af vedvarende energi i åben dør-ordningen?
Morten Dahlin (V), 2023-10-05:
Det tror jeg man kan gøre ved eksempelvis at skabe en bedre folkeskole.
Jeg tror også, man kan gøre det ved at skabe en dagtilbudslovgivning, der giver forældrene mere frit valg, også reelt frit valg, i forhold til hvor de vil have passet deres børn, når og hvis forældrene vælger at være på arbejde.
Så har jeg ikke læst det konservative udspil, men det lyder, som om der er nogle spændende forslag, så det vil jeg se frem til at gøre, for det her er en dagsorden, der er meget vigtig for mig og for Venstre, og der håber jeg da, at vi kan samarbejde om nogle af de her ting, både om økonomisk pusterum i form af lavere skat, stærkere skoler og mere frit valg i dagtilbuddene.
Monika Rubin (M), 2023-10-05:
I forhold til hele spørgsmålet om åben dør-ordningen kan jeg forstå, at der har været problemer, med hensyn til om det også er lovligt inden for EU-retten, altså inden for den EU-lovgivning, der er, og det understreger jo meget godt, hvor vigtigt det er, at vi ikke kun ser på, hvordan vi løser klimakrisen i Danmark, men også i EU og også globalt.
For klimakrisen er ikke national, den er global, og vi skal gøre langt mere også i Europa for at sikre, at de her processer bliver hurtigere.
Alex Vanopslagh (LA), 2023-10-05:
Jeg tror egentlig, at det eneste konkrete, der har været, vel så er det, man har skudt ned, altså det, der er kommet fra embedsmændene.
Mig bekendt har man jo ikke fået sat gang i yderligere havvindprojekter end dem, der var blevet ansøgt om.
Så det forekommer jo bare underligt, at der er en model, som Folketinget ikke bliver orienteret om, og som tilsyneladende, i hvert fald ifølge det, der står i medierne – jeg har jo heller ikke været inde og sagsbehandle her – vil være den, der vil sikre mest mulig havvindenergi.
Hvis det viser sig, at regeringen ender med en model, der giver mindre havvindenergi end det, som embedsværket først foreslog, hvad vil ordføreren så tænke om det scenarie?
Martin Lidegaard (RV), 2023-10-05:
Men jeg forholder mig sådan set ikke til, om historien holder eller ej.
Det skal vi nok få afdækket senere; det er flere af os meget interesserede i.
Men det, jeg tror holder,
er, at den her model har været på bordet.
Det tyder alt i hvert fald på, for det baserer sig jo på en aktindsigt, må vi forstå på artiklen.
Og der er spørgsmålet bare: Hvis der foreligger sådan en løsning – det er jo ikke en lille løsning; det er jo mere end dobbelt så meget havvind som det, vi har aftalt at udbyde, som man kan køre i en lynprocedure – ville det så egentlig ikke have været okay at orientere Folketinget og forligskredsen om den mulighed?
Vi var jo alle sammen frustrerede, ligesom regeringen var, over, at det her gik på stop.
Monika Rubin (M), 2023-10-05:
Jeg tror egentlig bare, jeg vil gentage det, jeg har sagt til ordføreren.
»Hvis historien holder«, siger ordføreren jo også selv.
Lad os nu finde ud af, hvad der er op og ned i det her, før vi begynder at lave en eller anden folkedomstol herinde i Folketinget.
Martin Lidegaard (RV), 2023-10-05:
Jeg kommer desværre også til at skuffe ordføreren, som jeg ellers synes holdt en god tale, for det er jo netop den tilsyneladende modsætning mellem, at Moderaterne gerne vil fjerne benspænd for den grønne omstilling, og så historien om, at der er seks ministerier, der samstemmende indstiller en model, der kan udbyde mere havvind hurtigere, og anbefaler den, og alligevel vælger regeringen at gøre det modsatte, nemlig at gå ned ad et spor, som vurderes ulovligt og vil forsinke processen.
Og her står vi så 6-7 måneder senere, hvis historien holder, og er blevet forsinket 6-7 måneder.
Og det forstår jeg godt at ordføreren ikke kan svare på.
Men det, hr. Alex Vanopslagh spurgte ind til, var jo det, at man ikke engang føler anledning til at orientere Folketinget eller forligskredsen om, at den mulighed foreligger, at man faktisk kan lave et lynudbud, som ingen af os har hørt noget som helst om.
Det var det, som hr. Alex Vanopslagh spurgte til.
Er det en ordentlig parlamentarisk praksis, at regeringen får præsenteret sådan en løsning med så store perspektiver for klima og erhvervsliv i Danmark og så slet ikke vælger at orientere andre om det?
Monika Rubin (M), 2023-10-05:
Jeg tror ærlig talt, at ordføreren bare skal kigge ned på udenrigsministeren, der sidder og nikker og siger ja.
Jeg synes, det er en absurd diskussion, vi har.
Jeg har lige stået og brugt en hel tale på at fortælle om alle de benspænd, der er for, at vi overhovedet kan opstille de her vindmøller.
Og jeg ville sådan ønske, at Enhedslisten også kom med nogle konstruktive forslag til, hvordan vi kan speede den her proces op.
For ja, det er et problem, at man er bekymret for, at det skal komme for tæt på ens bolig osv.
Men hvordan knækker vi den nød?
For vi har ikke noget miljø i fremtiden, hvis ikke vi løser klimakrisen.
Peder Hvelplund (EL), 2023-10-05:
Jeg skal selvfølgelig beklage, at jeg ikke lever op til ordførerens forventninger.
Det er muligt, det ikke bliver sidste gang, jeg ikke gør det.
Men jeg vil bare godt spørge ordføreren, om det også for Moderaterne vil være fuldstændig uacceptabelt, hvis regeringen eller en minister plejer erhvervsinteresser frem for at pleje udbygningen af havvindmøller.
Det handler altså om det helt principielle spørgsmål: Hvordan vil Moderaterne stille sig i forhold til en minister eller en regering, som plejer særinteresser i forhold til erhvervslivet frem for udbygningen af havvind?
Monika Rubin (M), 2023-10-05:
Jeg er egentlig ærgerlig over, at vi kører rundt i det samme igen, og jeg havde faktisk håbet, at ordføreren, som jo også er sundhedsordfører, havde stillet mig et spørgsmål om vores sundhedsvæsen.
For jeg kan ikke komme ind på alt i min tale, og jeg valgte faktisk med vilje ikke at fokusere på sundhedsvæsenet nu, fordi I jo alle sammen ved, hvor meget jeg går op i sundhedsvæsenet.
Men jeg havde sådan håbet, at der også kom nogle spørgsmål om det her fra salen, og der havde jeg særlig håbet, at der kom noget fra ordføreren her.
I forhold til den konkrete sag er jeg simpelt hen ikke inde i detaljerne, så jeg kan ikke stå her på Folketingets talerstol og redegøre for, hvad der er op og ned.
Peder Hvelplund (EL), 2023-10-05:
Tak for det, og tak til ordføreren for talen.
Jeg vil godt fortsætte lidt i det spor, som både SF og LA er startet på.
For nu siger ordføreren selv, at bekymringen kan være, om det er flagermus, der kan stille sig hindrende i vejen for udbygningen af vindmøller.
Spørgsmålet er jo, om det i virkeligheden er Moderaternes formands forkærlighed for at pleje erhvervsinteresser frem for udbygning af havvind, der kan stille sig i vejen for det.
For det, som Zetland afdækker i sin artikel, er jo, at da embedsværket kommer og siger, at åben dør-ordningen formentlig er i strid med EU-lovgivningen, så anbefaler de en anden model, en model, som bliver hældt ned ad brættet, og hvor det så efterfølgende viser sig, at der tilsyneladende er blevet plejet nogle særlige interesser, hvor der er nogle, der har fået en forlomme, hvorimod der er andre virksomheder, som er blevet skubbet bagud, med den konsekvens, at udbygningen af 12 GW havvind bliver udskudt.
Derfor vil jeg bare gerne spørge ordføreren – for jeg kan forsikre om, at vi nok skal forsøge at få afdækket det konkrete forløb gennem samråd – om det principielle, i forhold til om ordføreren fuldstændig kan afvise, at regeringen har tilgodeset erhvervsinteresser frem for udbygning af vedvarende energi og især havvindmøller.
Monika Rubin (M), 2023-10-05:
Tusind tak til ordføreren for et helt konkret forslag.
Jeg har ikke stødt på det forslag tidligere, så det er da helt klart noget, jeg vil vende med gruppen, for jeg synes faktisk umiddelbart, det lyder som et fint forslag.
Men hvad der er op og ned i det, og hvad der kunne være faldgruberne i det, har jeg brug for at blive klogere på.
Men jeg vil sige tak for et godt forslag.
Mette Abildgaard (KF), 2023-10-05:
Der står jo nævnt i regeringsgrundlaget, at man også vil sikre den her stabile grundfinansiering.
Det tror jeg sådan set er en ambition, vi deler.
Men det kræver også, at vi er villige til at prioritere det økonomisk i finanslovsforhandlingerne.
Vi håber inderligt, at det her kan blive året, hvor vi gør det.
Vi Konservative har foreslået at fjerne det loft, der er over donationer til velgørende organisationer i dag.
Alt andet lige er det ulogisk, at vi lægger en grænse på, hvor meget man kan få lov til at give til de her foreninger, samtidig med at man får sit fradrag.
Jeg har set, at Socialdemokratiet helt har afvist vores forslag.
Omvendt har Venstre udtrykt sig positivt over for det.
Kunne vi få indblik i, hvordan Moderaterne ser på det her forslag om at fjerne loftet over donationerne?
Monika Rubin (M), 2023-10-05:
Tusind tak til ordføreren for at tage det her enormt vigtige emne op.
For ja, ensomhed er livsfarligt.
Man kan faktisk dø af det, og derfor er det så vigtigt, at vi gør meget mere som samfund for at sikre, at der er så få ensomme borgere som muligt.
Der har vi alle sammen herinde et ansvar, også bare i forhold til at kigge ud i vores eget netværk og ud i vores egne familier og tænke over, om der sidder nogen, som ikke får besøg særlig ofte.
Jeg får helt dårlig samvittighed over, at det er længe siden, jeg har besøgt min farmor, fordi hun bor nede i Næstved, så jeg er rigtig glad for, at ordføreren tager det her op.
I forhold til civilsamfundet har vi jo i Moderaterne netop oprettet et civilsamfundsordførerskab, fordi det er så vigtigt, at vi styrker civilsamfundet og sørger for, at de har gode vilkår, fordi de bidrager så meget til vores samfund.
Mette Abildgaard (KF), 2023-10-05:
Tak for det, og tak for talen til fru Monika Rubin.
Tusind gange hver evig eneste dag kommer en dansker ind til sin praktiserende læge, udelukkende eller delvis fordi vedkommende føler sig ensom.
Det er tusind ekstra konsultationer hver evig eneste dag, og en ud af otte danskere lider af svær ensomhed.
Forskere peger på, at sundhedskonsekvenserne ved det svarer til at ryge en halv pakke cigaretter om dagen.
Det koster det danske samfund i omegnen af 7 mia. kr., og det er jo på alle mulige måder en uhensigtsmæssig brug af vores ressourcer.
Men først og fremmest er det ulykkeligt for det enkelte menneske.
En ud af fem danskere bliver i løbet af livet ramt af depression.
Det vurderes, at det er skyld i flere årlige dødsfald end lungekræft.
Vi har ondt i relationerne.
Vi har ondt i fællesskaberne i det her land.
Vi Konservative har fremlagt en pakke, hvor vi bl.a. går ind og sikrer stabil grundfinansiering til vores civilsamfundsorganisationer og går ind og fjerner fradraget eller loftet over fradrag til organisationerne.
Det er alt sammen for at styrke det frivillige Danmark, der er med til at skabe de fællesskaber, der er så vigtige.
Hvordan ser Moderaterne på de forslag?
Monika Rubin (M), 2023-10-05:
Jeg tror, vi skal passe på med herinde i Folketinget at lave alt for hurtige konklusioner ud fra, hvad der står i medierne; der bliver vi simpelt hen nødt til at give det noget tid, så vi kan blive klogere på, hvad der er op og ned i en konkret sag.
Og derfor synes jeg også, det er lidt ærgerligt, at vi bruger diskussionstiden her på det.
For det, der er vigtigt, eller noget af det, der også er vigtigt, er jo præcis det, jeg italesætter i min tale, som jeg ville ønske ordføreren havde bidt mærke i, nemlig at der er så mange benspænd for, at vi overhovedet kommer i mål med de beslutninger, vi tager herinde i Folketinget.
Tak til ordføreren for spørgsmålet.
Jeg vil så gerne have, at vi også prøver at holde fast i det her med, hvordan vi kommer fra målsætningen og i mål.
For det er et problem, at vi indgår en masse aftaler herinde, som aldrig nogen sinde bliver udført ude i virkeligheden, og at vi rent faktisk har vindmølleprojekter, som har været 15 år undervejs, og som ender med at blive droppet.
Det er da dér, den helt store katastrofe ligger.
Hvordan får vi speedet op for den her proces?
For vi kan så have alle mulige diskussioner her om målsætninger, aftaler og alt muligt andet, men hvis implementeringen halter, er det hele jo spildt.
Mona Juul (KF), 2023-10-05:
Tak for det, og tak for talen.
Det er altid en fornøjelse at høre ordføreren, og lige præcis når det gælder den grønne omstilling, er vi jo fuldstændig enige.
Der skal mere tempo på, vi skal have fjernet de benspænd, der er, og vi kender jo heldigvis også rigtig mange af løsningerne.
I dag kan vi så læse os til, at udenrigsministeren kører uden om sin klimaminister, holder sit eget havvindsudvalg og afviser også sammen med statsministeren og andre prominente personer fra regeringen et forslag fra seks – hele seks – ministerier, der foreslår en lynudbudsrunde i stedet for den lukkede åben dør-ordning.
Hvad er det så egentlig, der foregår?
Skulle vi ikke sørge for, at vi får set, hvad det er for et forslag, som hele seks ministerier har budt ind med, så vi kan komme videre?
Monika Rubin (M), 2023-10-05:
Mange tak til ordføreren for spørgsmålet, og tak for den virkelig store tillid til Moderaterne og til klimaministeren, i forhold til at vi på et halvt år skulle kunne have implementeret og gennemført alt i forhold til klimalovgivningen.
Det, der er vores målsætning, er særlig at gå fra at tage beslutninger og lave lovgivning til rent faktisk også at få implementeret det, og det er også derfor, at jeg valgte at bruge så meget af min taletid på at tale om de barrierer, vi har, og det er derfor, at regeringen har nedsat NEKST, altså den nationale energikrisestab, som netop skal se på, hvordan vi kan fjerne de her benspænd, vi har i Danmark.
Det er jo absurd, at vi har et naboland – altså, jeg kører i 5 timer, og så er jeg i Tyskland – hvor det bare går så meget hurtigere.
Pia Olsen Dyhr (SF), 2023-10-05:
Jeg synes da, det er oplagt at snakke om retssikkerhed.
Jeg må indrømme, at jeg ikke er nede i detaljerne i det her.
Jeg ved jo, at pandemien betød, at vi måtte sætte ting ud af kraft, fordi ting skulle gå hurtigt.
Men det er vi da åbne for at kigge på, og det tror jeg sagtens vi kan lave noget sammen med De Konservative om.
Mona Juul (KF), 2023-10-05:
Tak for det.
Det er jo sådan, at selv om vi ikke altid er afhængige af hinanden, hænger vi sammen.
Det gør vi i det her samfund, og det gør vi også, i forhold til at virksomhederne har det godt og at vi så også har et arbejde og at vi så også kan betale vores udgifter.
En af de ting, som jeg er meget optaget af, og som jeg har forsøgt at få regeringen til at agere på, er den manglende retssikkerhed for danske virksomheder lige nu.
I fald der kommer en pandemi, eller hvad det nu måtte være, står vi faktisk i en situation, der er dårligere for danske virksomheder, end vi gjorde før corona.
Vi har ovenikøbet en politisk aftale om det, men ikke desto mindre har regeringen så valgt at lægge det i skuffen og i deres egen visdom sige, at det er der ikke behov for.
Hvor står SF i forhold til den agenda?
Pia Olsen Dyhr (SF), 2023-10-05:
Altså, jeg tror, vi skal passe meget på med at blande os for meget i de kommunale budgetter.
Jeg kan egentlig godt lide, at nogle af vores kommuner også har kultur; det må jeg indrømme.
Jeg synes, det er en vigtig del af et menneskes liv, at der f.eks. er kultur i vores landskab, og at der er kommuner, der tænker i investeringer i kultur.
Man kan sikkert godt finde nogle måder at spare på.
Jeg tror faktisk, at kommunerne er meget opmærksomme på det, især fordi de skal spare i de her dage.
Men jeg er da enig, og jeg kigger det gerne igennem i forhold til at gøre det smartere og klogere.